B. Osobitná časť

K Čl. I. Prvá časť

K § 1 Predmet úpravy
V § 1 je upravený predmet zákona, ktorým sú práva a povinnosti dotknutých podnikateľských subjektov i konečných používateľov vybraných druhov obalov na nápoje. Predmetom zákonnej úpravy je aj postavenie tzv. Správcu zálohového systému. Správca zálohového systému je subjekt, ktorý v zmysle návrhu zákona zastrešuje fungovanie celého zálohového systému, preto je potrebné zákonom upraviť čo je jeho činnosťou. Zákon taktiež upravuje pôsobnosť štátnych orgánov. 
  
K § 2 Základné pojmy
V § 2 sú uvedené základné definície. Ustanovenie § 2 obsahuje pojmy s odkazom na osobitný predpis, ale zároveň aj pojmy, ktoré sú zadefinované na účely tohto zákona.

K § 3 Zálohovanie obalu
K odseku 1
Odsek 1 vymedzuje, ktoré konkrétne typy obalov spadajú pod pôsobnosť tohto zákona a budú predmetom zálohovania. Keďže cieľom zákona je zvýšenie zberu a následnej recyklácie plastových a kovových obalov, zálohovať sa v zmysle tohto zákona budú len jednorazové obaly na nápoje z plastu a kovu. Predmetom zálohovania budú plastové fľaše a plechovky od nápojov. 

K odseku 2
Zálohový systém za určitých zákonom stanovených podmienok nevráti záloh. Keďže zálohový systém sa bude vykonávať dvoma formami – strojovo a ručne, najmä v prípade ručného odobratia by mohlo dôjsť k bezdôvodnému odmietnutiu odobratia odpadu z obalu od konečného používateľa, je potrebné zákonom stanoviť, v ktorých konkrétnych prípadoch tak zamestnanec vykonávajúci odber odpadu z obalov nie je povinný spraviť. Ustanovenie tak slúži na ochranu subjektu vykonávajúceho odber, keďže nie je povinný odobrať napr. zdeformovaný obal, ktorý sa nedá identifikovať a zároveň na ochranu konečného používateľa, ktorého informuje o tom, že nevrátenie zálohu je len z uvedených zákonných dôvodov.

K § 4 Povinnosti výrobcu zálohovaného jednorazového obalu na nápoje
K odseku 1
Zavedením zálohového systému určitých typov obalov na nápoje nezaniká rozšírená zodpovednosť výrobcov týchto obalov. Vzhľadom na to zákon takémuto výrobcovi ukladá súbor povinností, ktoré v rámci zabezpečenia fungovania zálohového systému musí dodržiavať. Tieto povinnosti však nenahrádzajú všetky povinnosti výrobcu obalov vyplývajúce zo zákona č. 79/2015 Z. z. o odpadoch a o zmene a doplnení niektorých zákonov v znení neskorších predpisov v súvislosti s rozšírenou zodpovednosťou výrobcov.

K odseku 2
Do systému zálohovania budú mať povinnosť sa zapojiť výrobcovia, ktorí uvádzajú na trh zálohované obaly na predajnej ploche viac ako 300 m2. Naopak výrobca, ktorý uvádza na trh zálohované obaly na ploche menšej ako 300 m2, sa môže rozhodnúť či sa do systému okrem predaja zálohovaných obalov a uvádzania výšky zálohu zapojí aj odberom zálohovaných obalov. 
Plocha 300 m2 bola stanovená ako na základe prieskumu v rámci ostatných krajín, ktoré už zálohový systém zaviedli.

K § 5 Povinnosti distribútora zálohovaných jednorazových obalov na nápoje
K odseku 1
Rovnako ako výrobca aj distribútor zálohovaných obalov je dôležitou súčasťou systému zálohovania a tak zákon aj distribútorovi vymedzuje súbor povinností. 

K odsekom 2 
Do systému zálohovania budú mať povinnosť sa zapojiť distribútori, ktorí uvádzajú na trh zálohované obaly na predajnej ploche viac ako 300 m2. Naopak výrobca, ktorý uvádza na trh zálohované obaly na ploche menšej ako 300 m2, sa môže rozhodnúť či sa do systému okrem predaja zálohovaných obalov a uvádzania výšky zálohu zapojí aj odberom zálohovaných obalov. 
Plocha 300 m2 bola stanovená ako na základe prieskumu v rámci ostatných krajín, ktoré už zálohový systém zaviedli. Z povinnosti zapojiť sa do odberu zálohovaných jednorazových obalov budú vylúčené prevádzky, ktoré síce spĺňajú podmienku predajnej plochy 300m2, ale predaj nápojov je pre takéto prevádzky ako doplnkový tovar (napr. obchodné reťazce ako Hornbach, Bauhaus, DM a pod.).  

K odseku 3 
Uvedené ustanovenie sa týka distribútorov, ktorí distribuujú zálohované obaly nie priamo konečnému používateľovi, ale iným distribútorom a tak tvorí akýsi medzičlánok medzí výrobcom a distribútorom, ktorý distribuuje zálohovaný obal konečnému distribútorovi. Aj takýto distribútor je povinný zálohovať obaly a dodržiavať výšku zálohu stanovenú priamo výrobcami resp. Správcom. Výška zálohu bude v rámci ceny zálohovaného obalu započítaná počas celého kolobehu obalu od uvedenia na trh výrobcom až po odovzdanie odpadu z obalu konečným používateľom.

K odseku 4
Distribútor, ktorý bude vykonávať odber odpadov z jednorazových obalov, nebude musieť mať udelený súhlas na prevádzkovanie zariadenia na zber odpadov. Ustanovenie má odbúrať administratívnu záťaž podnikateľským subjektom a zároveň sa zosúlaďuje s už zavedenou povinnosťou distribútorov elektrozariadení a batérií a akumulátorov, ktorí v súčasnosti vykonávajú spätný odber odpadov z elektrozariadení a použitých batérií a akumulátorov bez udeleného súhlasu na zber.

K odseku 5
Zavádza sa povinnosť distribútorovi, aby v prípade odberu odpadu z jednorazových obalov na nápoje, zhromažďoval odpady podľa druhov, t.j. samostatne plasty a kovy, v najlepšom prípade aj podľa materiálového zloženia (plasty - PET, PE, resp. iné, kovy – AL, FE) a aby odpady boli odovzdané správcovi, ktorý zabezpečí jeho ďalšie nakladanie.

K § 6 Správca 

K odsekom 1 až 10 
Definuje sa kto je Správcom systému a jeho vznik. Predpokladá sa, že Správcom systému bude združenie právnických osôb, ktoré uvádzajú jednorazové obaly na trh, resp. konzorcium zložené s viacerých združení. Ministerstvo zverejní výzvu na prihlásenie sa do výberu na svojom webovom sídle. Záujemca, ktorý sa bude uchádzať o založenie Správcu systému, predloží ministerstvu návrh dokladov podľa odseku 3. Správcu bude vyberať odborná komisia zložená z členov, ktorých bude menovať minister životného prostredia. Ministerstvo uloží povinnosť založenia Správcu konkrétnemu subjektu z okruhu záujemcov. Takto určený Správca následne bude povinný ministerstvu predložiť zákonom vymedzené dokumenty na schválenie. Ministerstvo schváli dokumenty len ak z nich bude zrejmé, že Správca je schopný zabezpečiť fungovanie systému. V prípade, že by záujemca o založenie Správcu nesplnil podmienky alebo sa do výberu nikto neprihlási, ministerstvo výzvu na založenie správcu zopakuje. Správca má povinnosť oznamovať každú zmenu v predkladaných dokumentoch, podstatné zmeny podliehajú opätovnému schváleniu ministerstvom, čím si ministerstvo ponecháva možnosť dohľadu nad spravovaním zálohového systému. 

K § 7
Stanovujú sa povinnosti Správcu, ktoré sú nevyhnutné pre zabezpečenie funkčnosti systému zálohovania. Na zabezpečenie správneho a transparentného fungovania zálohového systému sú ustanovené povinnosti Správcu, ktorý bude financovať celý zálohový systém. Pred samotným spustením zálohového systému bude potrebné so Správcom uzatvoriť zmluvu o plnení povinností vzniknuté zavedením zálohového systému. Zmluvy so správcom bude musieť uzatvoriť každý výrobca obalov, ktorý uvádza na trh jednorazové obaly z plastu a kovu. Nemôže nastať situácia, že budú uvádzané na trh obaly, ktoré sú predmetom regulácie a nebudú pokryté zálohovým systémom. Uzatvoriť zmluvu so správcom bude musieť aj každý distribútor takýchto obalov, ktorý sa zapojí do zálohového systému, buď povinne zo zákona alebo dobrovoľne. Ak ide o výrobcu obalov a zároveň o distribútora, bude postačovať uzatvoriť so Správcom len jednu zmluvu, kde budú obsiahnuté náležitosti výrobcu ako aj distribútora. Správca bude musieť uzatvoriť zmluvy aj s každým, kto sa bude podieľať na zabezpečení celého nakladania s odpadmi z jednorazových obalov až po samotné spracovanie, tzn. zberová spoločnosť, resp. dopravca, recyklátor. Finančné zabezpečenie celého zálohového systému bude závisieť od správne nastaveného financovania jednotlivými výrobcami. Správca bude musieť uhrádzať nie len nakladanie s vyzbieranými odpadmi z obalov, ale aj prevádzkové náklady na zabezpečenie celého zálohového systému, okrem iného aj poplatky distribútorom za odber odpadov z jednorazových obalov alebo financovanie informačných a propagačných aktivít vo vzťahu k zálohovému systému. Keďže správca bude musieť financovať aj všetky kapitálové výdavky na rozbehnutie zálohového systému, správca bude oprávnený požiadať v súlade so zákonom č. 587/2004 Z. z. o Environmentálnom fonde a o zmene a doplnení niektorých zákonov v znení neskorších predpisov o finančnú podporu vo forme úveru za účelom financovania potrebných kapitálových investícií na vytvorenie zálohového systému, napr. nákup automatov. Napriek tomu, systém bude musieť financovať správca z vlastných zdrojov, v súlade s princípom rozšírenej zodpovednosti výrobcov.
Správca bude zodpovedať za plnenie cieľov ustanovených v prílohe č. 1. Na zabezpečenie splnenia cieľov, bude musieť Správca zapojiť do odoberania odpadov z jednorazových obalov čo najväčší počet distribútorov aj s menšou predajnou plochou ako je ustanovená 300m2. Pre zabezpečenie transparentnosti celého systému Správca bude zverejňovať agregované údaje a informácie týkajúce sa zálohového systému na svojom webovom sídle a bude poskytovať údaje z evidencie ministerstvu. Správne fungovanie zálohového systému je podmienené aj pravdivými údajmi od výrobcov obalov, ktorí budú Správcovi ohlasovať údaje o množstve obalov uvedených na trh. Vo vzťahu k týmto údajom, bude musieť Správca zabezpečiť zachovávanie mlčanlivosti jednotlivých zamestnancov. Prípadné škody spôsobené výrobcom obalov pri nedodržaní mlčanlivosti, bude Správca riešiť individuálne.

 K § 8 Orgány štátnej správy pre zálohované jednorazové obaly a odpady z týchto obalov
Definujú sa štátne orgány príslušné pre zálohované obaly a odpady z týchto obalov, okrem ministerstva sú to Slovenská inšpekcia životného prostredia a Slovenská obchodná inšpekcia.

K § 9 Ministerstvo
K odseku 1 a 2
Ústredným orgánom štátnej správy pre zálohované obaly a odpady z týchto obalov je Ministerstvo životného prostredia Slovenskej republiky.
Ministerstvo je v polohe koordinačného orgánu z pozície ústredného orgánu štátnej správy, a to ako vo vzťahu k správcovi, tak práve k orgánom štátneho dozoru. Je potrebné zdôrazniť, že na správcu nebude prenesený výkon štátnej správy, ten stáva rozdelený medzi MŽP SR a orgány štátneho dozoru.  

K odseku 3
Všeobecne záväzný právny predpis, ktorý vydá ministerstvo ustanoví podrobnosti týkajúce sa zálohovania.
  
K § 10 Inšpekcia
Inšpekcia má postavenie orgánu štátneho dozoru v zmysle tohto zákona. V rámci tejto pôsobnosti inšpekcia kontroluje dodržiavanie povinností uložených fyzickým osobám - podnikateľom a právnickým osobám.
 
K § 11 Slovenská obchodná inšpekcia
Vymedzuje sa postavenie Slovenskej obchodnej inšpekcie ako orgánu štátnej správy odpadového hospodárstva na účely kontrol dodržiavania vymedzených povinností.

K § 12 Štátny dozor
Ustanovenie upravuje postup orgánov štátneho dozoru v odpadovom hospodárstve pri výkone tohto dozoru. Výkonom štátneho dozoru sa kontroluje dodržiavanie povinností fyzickými osobami - podnikateľmi a právnickými osobami podľa zákona, jeho vykonávacích predpisov a rozhodnutí vydaných na jeho základe.  Ustanovenie upravuje povinnosti kontrolovanej osoby počas výkonu štátneho dozoru ako aj  oprávnenia orgánu štátneho dozoru. Ak orgán štátneho dozoru zistí porušenie predpisov je oprávnený osobe, ktorá sa porušenia dopustila, uložiť pokutu. 

K § 13 a § 14 Správne delikty a Ukladanie pokút
Ustanovenie vymenováva správne delikty, ktorých sa môže dopustiť fyzická osoba - podnikateľ alebo  a právnická osoba. Správne delikty sú rozdelené podľa druhu povinností a ich závažnosti do jednotlivých odsekov tohto ustanovenia s určením dolných a horných hraníc pokút. Pokuty podľa vymedzených správnych deliktov a v medziach hraníc stanovených v jednotlivých odsekov tohto ustanovenia ukladá príslušný orgán štátnej správy odpadového hospodárstva, ktorým je Slovenská inšpekcia životného prostredia a Slovenská obchodná inšpekcia. Pokuty sa ukladajú  v správnom konaní.  

K § 15 Osobitné ustanovenia o ukladaní pokút za správne delikty
Ustanovenie upravuje obvyklé lehoty pre začatie konania o uložení pokuty 
Orgán štátnej správy odpadového hospodárstva môže v rozhodnutí o uložení pokuty súčasne uložiť osobe, ktorá porušila povinnosť, opatrenie na nápravu následkov protiprávneho konania s uvedením lehoty,  do ktorej toto opatrenie je povinná vykonať.  Osobe, ktorá znovu poruší v ročnej lehote od právoplatnosti rozhodnutia o uložení pokuty povinnosť, za porušenie ktorej jej bola uložená pokuta, je možné uložiť ďalšiu pokutu až do dvojnásobku príslušnej hornej hranice. Pokuta je splatná do 30 dní od nadobudnutia právoplatnosti rozhodnutia, ak v tomto rozhodnutí nie je určená dlhšia lehota jej splatnosti a výnosy z pokút sú príjmom Environmentálneho fondu.

K § 16 Spoločné ustanovenia
Upravuje sa podľa akého právneho predpisu sa postupuje pri výkone štátneho dozoru a pri ukladaní pokút. 

K § 17 Prechodné ustanovenia
Ustanovujú sa prechodné ustanovenia, cieľom ktorých je prechodne upraviť prechod na novú právnu úpravu.

K odseku 1
Celý zálohový systém vrátane možnosti vrátenia odpadu z obalu pre konečného používateľa bude v zmysle zákona funkčný od 01.01.2022. Vzhľadom na to, je potrebné Správcovi zálohového systému ponechať časový priestor na technické i zmluvné zabezpečenie. Správcovi sa tak stanovila lehota na predloženie potrebných dokumentov ministerstvu do 31.05.2020. 

K odseku 2
Obaly, ktoré nebudú označené ako zálohované v zmysle zákona môžu byť uvedené na trh do 31.12.2021 a distribuované len do 30.06.2022, aby postupne došlo k úplnej výmene obalov na trhu. Zároveň je týmto zabezpečené aj financovanie triedených zložiek komunálneho odpadu – obalov z plastov nepokryté zálohovým systémom, keďže výrobcovia do konca roka už organizácii zodpovednosti výrobcov pre obaly zaplatili poplatky na nakladanie s odpadom z týchto obalov. 

K § 18 a § 19 Záverečné ustanovenia 
Transpozičný odkaz.

K Čl. II
Novelizuje sa zákon č. 128/2002 Z. z. o štátnej kontrole vnútorného trhu vo veciach ochrany spotrebiteľa, kde sa dopĺňa výkon kontroly pre Slovenskú obchodnú inšpekciu.

K Čl. III
Novelizuje sa zákon č. 79/2015 Z. z. o odpadoch a o zmene a doplnení niektorých zákonov v znení neskorších predpisov. Výrobca obalov, ktorý uvedie na trh zálohované jednorazové obaly na nápoje nebude platiť poplatky organizácii zodpovednosti výrobcov pre obaly za množstvo takýchto obalov, keďže tieto odpady z obalov nebudú súčasťou zberu triedených zložiek komunálneho odpadu. Avšak pre ostatné typy obalov, ktoré nebudú spadať pod tento zákon bude výrobca obalov plniť povinnosti v rámci rozšírenej zodpovednosti výrobcov prostredníctvom zmluvnej organizácie zodpovednosti výrobcov pre obaly.  

K Čl. IV
Účinnosť sa navrhuje na 01.01.2020. Účinnosť § 3 a článku III sa navrhuje až na 01.01.2022 vzhľadom na potrebu väčšieho časového priestoru pre zabezpečenie technickej stránky systému. 

K prílohe č. 1
Stanovujú sa ciele návratnosti pre zálohované obaly. Pre plastové zálohované obaly sa stanovujú ciele s narastajúcou tendenciou do roku 2027 pre dosiahnutie cieľa najmenej vo výške 90%. Pre kovové zálohované obaly sa stanovuje len jeden cieľ, a to najmenej vo výške 90% od roku 2025. Ciele sú stanovené v nadväznosti na vykonanú analýzu Inštitútu environmentálnej politiky ako aj v nadväznosti na európsku legislatívu. Cieľmi ustanovenými v tejto prílohe pre jednorazové nápojové obaly z plastu sa zohľadňuje cieľ ustanovený v čl. 9 návrhu smernice Európskeho parlamentu a Rady o znižovaní vplyvu určitých plastových výrobkov na životné prostredie uvedený. 

K prílohe č. 2
Príloha obsahuje zoznam transponovaných právnych predpisov Európskej únie.